10-jarige glo as dwelmmuil gebruikDie Mandrax-tablette waarop daar beslag gelê is. (Foto: SAPD) Oos-Kaapse polisiebeamptes was geskok toe hulle op ŉ wenk oor dwelmhandel gereageer en die dwelms in ŉ 10-jarige kind se besit aangetref het. Kapt. Lariane Jonker, woordvoerder van die polisie, sê die SAPD wil hierdie geval gebruik om ouers te waarsku om altyd betrokke te wees by hul kinders se doen en late. “Cookhouse se eenheid vir sigbare polisiëring het Saterdag inligting ontvang oor ŉ groot besending Mandrax-tablette wat vanaf Port Elizabeth na Somerset-Oos in ŉ minibustaxi vervoer word. ŉ Padblokkade is opgestel en 500 Mandrax-tablette is tydens die operasie in ŉ 10-jarige seun se besit gevind,” het Jonker gesê. “Die tablette is in ŉ skooltas weggesteek en het ŉ geraamde straatwaarde van R30 000. Die minderjarige is in ooreenstemming met die Kinderwet hanteer en intussen in sy ouers se sorg vrygelaat.” Brig. Madoda Zamkana, bevelvoerder van die SAPD se Cradock-groepering, het sy skok uitgespreek oor die voorval. Hy het ouers gewaarsku om hul kinders fyn dop te hou, aangesien kinders deur gewetenlose dwelmhandelaars geteiken word om dwelms te vervoer. Sodoende probeer die handelaars skuldigbevindings en vonnisse as volwassenes omseil.